钦定古今图书集成/明伦汇编/官常典/第076卷 > 长沙王叔坚
## 钦定古今图书集成/明伦汇编/官常典/第076卷 > 长沙王叔坚

按《陈书》本传：“长沙王叔坚，字子成，高宗第四子也。母
本吴中酒家隶，高宗微时，尝往饮，遂与通。及贵，召拜
淑仪。叔坚少杰黠，凶虐，使酒，尤好数术，卜筮祝禁，镕
金琢玉，并究其妙。天嘉中，封丰城侯。太建元年，立为
长沙王，仍为东中郎将、吴郡太守。四年，为宣毅将军、
江州刺史，置佐史。七年，进号云麾将军、郢州刺史。未”
拜，转为平越中郎将、广州刺史。寻为平北将军、合州
刺史。八年，复为平西将军、郢州刺史。十一年，入为翊
左将军、丹阳尹。初，叔坚与始兴王叔陵并招聚宾客，
各争权宠，甚不平。每朝会卤簿，不肯为先后，必分道
而趋，左右或争道而斗，至有死者。及高宗弗豫，叔坚、
叔陵等并从后主侍疾。叔陵阴有异志，乃命典药吏
曰：“切药刀甚钝，可砺之。”及高宗崩，仓卒之际，又命其
左右于外取剑，左右弗悟，乃取朝服所佩木剑以进。
叔陵怒，叔坚在侧，闻之疑有变，伺其所为。及翌日小
敛，叔陵袖锉药刀，趋进斫后主中项，后主闷绝于地，
皇太后与后主乳母乐安君吴氏俱以身捍之，获免。
叔坚自后扼叔陵，擒之，并夺其刀，将杀之，问后主曰：
“即尽之，为待也？”后主不能应。叔陵旧多力，须臾自奋
得脱，出云龙门，入于东府城，召左右断青溪桥道，放
东城囚以充战士。又遣人往新林，追其所部兵马。仍
自被甲，著白布帽，登城西门招募百姓。是时众军并
缘江防守，台内空虚。叔坚乃白太后，使太子舍人司
马申以《后主》命召萧摩诃令讨之，即日擒其将戴洫。
〈一作温〉谭骐𬴊等送台，斩于尚书阁下，持其首徇于东
城。叔陵恇扰，不知所为，乃尽杀其妻妾，率左右数百
人走趋新林。摩诃追之，斩于丹阳郡，馀党悉擒。其年，
以功进号骠骑将军、开府仪同三司、扬州刺史。寻迁
司空，将军、刺史如故。是时，后主患创，不能视事，政无
大小，悉委叔坚决之，于是势倾朝廷。叔坚因肆骄纵，
事多不法，后主由是疏而忌之。孔范、管斌、施文庆之
徒，并东宫旧臣，日夜阴持其短。至德元年，乃诏令即
本号，用三司之仪。出为江州刺史，未发，寻有诏，又以
为骠骑将军，重为司空，实欲去其权势。叔坚不自安，
稍怨望，乃为左道厌魅，以求福助。刻木为偶人，衣以
道士之服，施机关，能拜跪，昼夜于日月下醮之，祝诅
于上。其年冬，有人上书告其事，案验并实。后主召叔
坚，囚于西省，将杀之。其夜，令近侍宣敕数之以罪。叔
坚对曰：“臣之本心，非有他故，但欲求亲媚耳。臣既犯
天宪，罪当万死。臣死之日，必见叔陵，愿宣明诏，责于
九泉之下。”后主感其前功，乃赦之。特免所居官，以王
还第。寻起为侍中、镇左将军。二年，又给鼓吹油幢车。
三年，出为征西将军、荆州刺史。四年，进号中军大将
军、开府仪同三司。祯明二年，秩满还都。三年入关，迁
于瓜州，更名叔贤。叔贤素贵，不知家人生产，至是与
妃沈氏酤酒，以佣保为事。隋大业中，为遂宁郡太守。